Document ID: 32013D0731

SKLEP KOMISIJE
z dne 9. decembra 2013
o uradnem obvestilu Irske o prehodnem nacionalnem načrtu iz člena 32 Direktive 2010/75/EU o industrijskih emisijah
(notificirano pod dokumentarno številko C(2013) 8638)
(Besedilo v angleškem jeziku je edino verodostojno)
(2013/731/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1), zlasti člena 32(5) Direktive,
ob upoštevanju naslednjega:
(1)
V skladu s prvim pododstavkom člena 32(5) Direktive 2010/75/EU je Irska Komisiji 31. decembra 2012 predložila prehodni nacionalni načrt (PNN) (2).
(2)
Komisija je med oceno popolnosti PNN odkrila nekaj neskladnosti med seznamom naprav, vključenih v PNN, in napravami, ki jih je Irska vključila v popis emisij v okviru Direktive 2001/80/ES Evropskega parlamenta in Sveta (3), pa tudi manjkajoče informacije za eno napravo, kar je oviralo ocenjevanje podatkov PNN.
(3)
Z dopisom z dne 3. junija 2013 (4) je Komisija od Irskih organov zahtevala, da pojasnijo podrobnosti o vseh neskladnostih med PNN in popisom v okviru Direktive 2001/80/ES, pa tudi, da zagotovijo pojasnila v zvezi z eno kurilno napravo.
(4)
Irska je Komisiji predložila dodatne informacije z dopisom z dne 10. julija 2013, med drugim v zvezi z odstranitvijo ene naprave iz PNN (5).
(5)
Po dodatni oceni PNN in dodatnih informacijah je Komisija 4. septembra 2013 (6) poslala še en dopis, v katerem je prosila za pojasnilo v zvezi z datumom izdaje prvega dovoljenja za več naprav in v zvezi s pravilno uporabo agregacijskih pravil iz člena 29 Direktive o industrijskih emisijah. Komisija je tudi zahtevala revizijo izračuna prispevka k zgornjim mejam PNN za naprave s kombiniranim gorivom.
(6)
Irska je po elektronski pošti dne 23. septembra 2013 (7) predložila zahtevane dodatne informacije in pojasnila v skladu z Izvedbenim sklepom Komisije 2012/115/EU (8).
(7)
PNN je zato Komisija ocenila v skladu s členom 32(1), (3) in (4) Direktive 2010/75/EU ter Izvedbenim sklepom 2012/115/EU.
(8)
Komisija je zlasti preučila skladnost in točnost podatkov, predpostavke in izračune, uporabljene za določanje prispevkov vsake kurilne naprave, zajete v PNN, k zgornjim mejam emisij iz PNN, ter analizirala, ali vsebuje naloge in z njimi povezane cilje, ukrepe in časovne okvire za doseganje teh ciljev ter mehanizem spremljanja za oceno skladnosti v prihodnje.
(9)
Na podlagi dodatnih predloženih informacij je Komisija ugotovila, da so bile zgornje meje emisij za leti 2016 in 2019 izračunane z uporabo ustreznih podatkov in formul ter da so izračuni pravilni. Irska je zagotovila dovolj informacij glede ukrepov, ki bodo uvedeni za dosego zgornjih mej emisij ter za spremljanje in poročanje Komisiji o izvajanju PNN.
(10)
Komisija je zadovoljna, da so irski organi upoštevali določbe, navedene v členu 32(1), (3) in (4) Direktive 2010/75/EU, in v Izvedbenem sklepu 2012/115/EU.
(11)
Izvajanje PNN ne sme posegati v drugo veljavno nacionalno zakonodajo in zakonodajo Unije. Irska bi morala zlasti pri določanju posameznih pogojev v dovoljenjih za kurilne naprave, zajete v PNN, zagotoviti, da ni ogrožena skladnost z zahtevami iz, med drugim, Direktive 2010/75/EU, Direktive 2008/50/ES Evropskega parlamenta in Sveta (9) in Direktive 2001/81/ES Evropskega parlamenta in Sveta (10).
(12)
Člen 32(6) Direktive 2010/75/EU zahteva, da Irska Komisijo obvesti o kakršnih koli naknadnih spremembah PNN. Komisija bi morala oceniti, ali so te spremembe v skladu z določbami člena 32(1), (3) in (4) Direktive 2010/75/EU ter Izvedbenega sklepa 2012/115/EU -
SPREJELA NASLEDNJI SKLEP:
Člen 1
1. Na podlagi člena 32(1), (3) in (4) Direktive 2010/75/EU ter Izvedbenega sklepa 2012/115/EU ni nobenih ugovorov proti prehodnemu nacionalnemu načrtu, ki ga je Irska priglasila Komisiji 31. decembra 2012 v skladu s členom 32(5) Direktive 2010/75/EU in kakor je bil spremenjen v skladu z dodatnimi informacijami, poslanimi 10. julija 2013 in 23. septembra 2013 (11).
2. Seznam naprav, zajetih v prehodnem nacionalnem načrtu, onesnaževala, za katera so te naprave zajete, in veljavne zgornje meje emisij so določeni v Prilogi.
3. Irska mora kljub temu, da njeni organi izvajajo prehodni nacionalni načrt, še vedno zagotavljati skladnost z določbami Direktive 2010/75/EU v zvezi z emisijami iz posameznih kurilnih naprav, ki so zajete v načrtu, in z drugimi ustreznimi akti okoljske zakonodaje Evropske unije.
Člen 2
Komisija oceni, ali bodo morebitne poznejše spremembe prehodnega nacionalnega načrta, ki jih bo Irska priglasila v prihodnosti, v skladu z določbami iz člena 32(1), (3) in (4) Direktive 2010/75/EU ter Izvedbenim sklepom 2012/115/EU.
Člen 3
Ta sklep je naslovljen na Irsko.
V Bruslju, 9. decembra 2013

Labels: 18
20